Un bărbat, în vârstă de 22 de ani, a fost reţinut de poliţişti după ce a lovit o femeie cu pumnii şi picioarele în zona capului şi a corpului. Totul a avut loc într-o staţie de autobuz din municipiul Târgu Jiu.
Purtătorul de cuvânt al Inspectoratului de Poliţie Judeţean (IPJ) Gorj, Ioana Nanu, a precizat că poliţiştii din cadrul Poliţiei Municipiului Târgu Jiu au fost sesizaţi, marţi seara, cu privire la faptul că o persoană a fost agresată, scrie Agerpres.
Din primele verificări efectuate de poliţiştii ajunşi la faţa locului a reieşit faptul că o femeie, în vârstă de 34 de ani, din Târgu Jiu, în timp ce se afla într-o staţie de transport public local din municipiu, a fost lovită cu pumnii şi picioarele în zona capului şi a corpului de către un bărbat, în vârstă de 22 de ani, din aceeaşi localitate.
În caz, autoritățile au deschis un dosar de cercetare penală, sub aspectul săvârşirii infracţiunii de loviri sau alte violenţe, şi a fost luată măsura preventivă a reţinerii pentru 24 de ore, bărbatul fiind introdus în Centrul de Reţinere şi Arestare Preventivă al IPJ Gorj.